
దేశంలో పన్నుల ఎగవేత ఉన్నదని చాలా మంది బాధపడుతూ ఉంటారు. రాజకీయ నాయకులు పన్నులు సరిగా కడుతున్నారా? అని వ్యాపారస్తుడు ప్రశ్నిస్తాడు. వ్యాపారస్తులు సరిగా పన్నులు కడుతున్నారా? అని ఉద్యోగులు ప్రశ్నిస్తారు. ఇక్కడ అవతలి వర్గం వాళ్లు పన్నులు కడుతున్నారా? అని ప్రశ్నించటం అంటే వాళ్లు కట్టటం లేదు కాబట్టి మేము కూడా కట్టనక్కర్లేదని సమర్థించుకోవటం కానీ అదేమీ సామాజిక స్పృహ కాదు. ఇక ఉద్యోగస్తులు అంటారు – పన్నులు సక్రమంగా కట్టేది మేమే. ఇంకెవరూ కట్టరు అని. నిజమే కానీ వాళ్లు మాత్రం, ఆదాయం ఖచ్చితంగా కనిపిస్తోంది, ముక్కుపిండి వసూలు చేస్తున్నారు కాబట్టి కడుతున్నారు. వాళ్లే ఉద్యోగం కాక ఇంకేదైనా ఆదాయం ఉంటే చెబుతారా? చెప్పరు. మొత్తానికి భారతీయులంటే పన్ను కట్టటానికి బాధపడే వాళ్లు. అన్నివర్గాల వాళ్లూను. మరి ఇంత బాధపడే వాళ్లు దేనికైతే ఖర్చు పెడతారు? మనది ఆధ్యాత్మిక దేశం అని మరువకూడదు. రెండువేలు పన్ను కట్టాల్సొస్తే బాధపడే భారతీయుడు దేవుడి కళ్యాణానికో, గుళ్లో దేవుడికి నగలు చేయించటానికో అయితే డబ్బులు సంతోషంగా ఇస్తాడు. కాబట్టి ఇన్కం ట్యాక్స్ని దైవభక్తితో ముడిపెట్టాలి. ఇన్కం ట్యాక్స్ డిపార్ట్మెంట్ అనే బదులు ఆ పథకాన్ని టీటీడీకో, మరొక గ్లామరస్ దేవస్థానానికో ఇచ్చేస్తే సరిపోతుంది. ఇన్కం ట్యాక్స్ అంటూ చూడగానే భయంవేసే పేరు పెట్టకుండా చక్కగా ‘శ్రీ వెంకటేశ్వర ఆదాయ నైవేద్య పథకం’ అని పేరుపెట్టి రిటర్న్స్ని, నోటీసులని నడపవచ్చు. వెంకటేశ్వర స్వామికి ఎవరైనా అబద్ధాలు చెబుతారా? ఉన్న ఆదాయాన్ని ఉన్నట్టు చెబుతారు. ఆదాయ నైవేద్యం అంటే ఆదాయం ఎంతో ఏమిటో నివేదించటం.- ధనికొండ రవిప్రసాద్, హైదరాబాద్

desamlo pannula egavetha unnadani chala mandi baadhapadutuu untaaru. rajakeeya naayakulu pannulu sarigaa kadutunnara? ani vyaapaarastudu prasnistaadu. vyaapaarastulu sarigaa pannulu kadutunnara? ani udyogulu prasnistaaru. ikkada avatali vargam vaallu pannulu kadutunnara? ani prasninchatam ante vaallu kattatam ledu kabatti memu kuudaa kattanakkarledani samarthinchukovatam cony ademi saamaajika spruha kaadu. ika udyogastulu antaaru – pannulu sakramamgaa kattedi meme. inkevaruu kattaru ani. nijame cony vaallu maatram, aadaayam khachitamgaa kanipistondi, mukkupindi vasulu chestunnaru kabatti kadutunnaru. vaalle udyogam kaaka inkedainaa aadaayam unte chebutara? chepparu. mottaaniki bhaaratheeyulante pannu kattataaniki badhapade vaallu. annivargaala vaalluunu. mari inta badhapade vaallu denikaite kharchu pedataaru? manadi aadhyaatmika desham ani maruvakudadu. renduvelu pannu kattalsoste badhapade bhaarateeyudu devudi kalyananiko, gullo devudiki nagalu cheyinchataaniko ayithe dabbulu santoshamgaa istaadu. kabatti inkam taxni daivabhaktito mudipettaali. inkam tax department ane badulu aa pathakaanni ttddo, maroka glamarus devasthaanaaniko icheste saripotundi. inkam tax antuu chudagaane bhayamvese paeru pettakunda chakkaga ‘shree venkateshwara aadaaya naivedya pathakam’ ani perupetti reternsni, notisulani nadapavachhu. venkateshwara swaamiki evaraina abaddhaalu chebutara? unna aadaayaanni unnattu chebutaaru. aadaaya naivedyam ante aadaayam entho emito nivedinchatam.- dhanikonda raviprasad, hyderabad